**Mpumalanga** (sve do 24. augusta 1995. **Eastern Transvaal**) je jedna od devet provincija Južnoafričke Republike, koja se nalazi na istoku države pored obala Indijskog oceana. Glavni grad je Nelspruit (Mbombela), a najveći Witbank. Mpumalanga na lokalnim bantu jezicima znači *istok*, zapravo doslovno prevedeno *mjesto gdje sunce izlazi*.

Provincija Mpumalanga je dio nekadašnje puno veće Provincije Transvaal koja je ukinuta nakon prvih slobodnih općih izbora u zemlji1994. i rušenja apartheida, te podjeljena na tri provincije; Limpopo, Gauteng i Mpumalanga, a istočni dio pridodat provinciji North West.

Geografija
----------

Provincija Mpumalanga prostire se na 76.495 km² i površinom je predzadnja po veličini južnoafrička provincija. Ona sa sjevera graniči sa provincijom Limpopo sa istoka sa državama Mozambik i Svazilend, sa juga graniči sa provincijama KwaZulu-Natal i Free State provicijom Gauteng na zapadu.

Provincija Mpumalanga ima nekoliko različitih geografskih regija. Najveći dio provincije leži na visoravni Highveld na nadmorskoj visini od 1 200 do 1 800 metara. Na istoku se prostiru šumoviti obronci masiva Drakensberg koji se penju do visine od 2300 metara, zatim se teren blago spušta na visoravan obraslu grmljem prema granici sa Mozambikom, pa ponovo uzdiže kod masiva Lebombo na sjeveroistoku. Kroz dobar dio provincije teku lijeve pritoke rijeke Limpopo.

U provinciji Mpumalanga nalazi se južna polovica, najpoznatijeg južnoafričkog Nacionalnog parka Kruger, koji je udaljen oko 300 km od glavnog grada Nelspruit. Taj rezervat divljih životinja prostire se na površini od 19 485 km² u dužini od 360 km od sjevera prema jugu, i širini od 65 km. Danas je Park Kruger dio Velikog prekograničnog parka Limpopo, u kojem je pored njega i Park Limpopo iz Mozambika, i ParkGonarezhou iz Zimbabvea.

Administrativna podjela provincije

Klima
-----

Temperature u Mpumalangi ovise o nadmorskoj visini, one se kreću u rasponu od prosječnih 16 °C na visoravni Highveld do prosječnih 23 °C u suptropskoj visoravni prema granici sa Mozambikom. Količina oborina uglavnom raste od zapada prema istoku, od prosječnih 510 do 760 mm godišnje u regijama Highveld i Drakensberg na zapadu, do više od 1000 mm na istočnoj visoravni. Flora provincije sastoji se od različitih tipova travnjaka i savana prošaranih stablima akacije.

Stanovništvo
------------

Prema popisu iz 2001. u provinciji je živjelo 3,122.990 stanovnika, a prema procjeni iz 2009. u provinciji živi 3 606 800 stanovnika, po tom kriteriju je jedna od najnaseljenih južnoafričkih provincija (3 na listi). Više od devet desetina stanovnika su crnci, pripadnici naroda Svazi i Ndebele koji uglavnom žive po selima i govore bantu jezike. Bijelaca ima oko jedne desetine, oni većinom govore afrikaans.

Privreda
--------

Pogled na planine oko grada Nelspruit
Termoelektrana Arnot kod Middelburga
Provincija Mpumalanga ima velike rezerve azbesta, bakra, željezne rude, platine, kroma i ugljena.

Stočarstvo je važna grana privrede, ove provincije, osobito ovčarstvo (merino ovce) i govedarstvo.

Po provinciji se uzgaja pšenica, kukuruz, kikiriki, pamuk, šećerna trska, krumpir, povrće i voće, uključujući naranče i mango u suptropskoj visoravni prema Mozambiku, a na većim visinama breskve.

Izvori
------

1. ↑  Mpumalanga Premier
2. 1 2 3 4 5 6 7 8 9  „*Mpumalanga*" (engleski). Encyclopædia Britannica. Pristupljeno 23. 2. 2012.
3. 1 2  „*The nine provinces of South Africa*" (engleski). Brand South Africa. Pristupljeno 11. 2. 2012. [*mrtav link*]
4. ↑  „*Census 2001 at a glance*" (engleski). South Africa/Population Census. Arhivirano iz originala na datum 2005-12-12. Pristupljeno 15. 2. 2012.

Vanjske veze
------------

***Mpumalanga*** na Wikimedijinoj ostavi

* Službene stranice provincijske vlade ()
* *Mpumalanga* na portalu Encyclopædia Britannica ()

| * p
* r
* u
Provincije Južne Afrike |
| --- |
| Gauteng • Istočni Kaap • KwaZulu-Natal • Limpopo • Mpumalanga • Sjeverni Kaap • Sjeverozapad • Slobodna Država • Zapadni Kaap |  |

|  |  |
| --- | --- |
| Normativna kontrola Uredi na Wikidati | 
* GND: 4845978-1
* NKC: ge307201

 |